Jeg kan lige så godt krybe til korset. En af de væsentligste årsager til, at du skal til at læse om Kashif Ahmad, er hans fremmedklingende navn og udseende. Hvilket er absurd. Kashif Ahmad er nemlig født på Rigshospitalet, opvokset i Hvidovre og taler fejlfrit dansk.

Men Kashif Ahmad er vant til det. Vant til at blive type castet som ham indvandrerpolitikeren, vant til kun at blive spurgt om udlændingepolitik, når journalisterne ringer, og vant til kun at blive inviteret til debatter om udlændinge og integration. Han håber, at det en dag vil ændre sig, men så længe der er behov for det, påtager han sig den rolle.

»Jeg vil se frem til den dag, du ringer og spørger mig om uddannelse«, siger han til mig, da jeg tidligt i vores samtale erkender, at jeg nok vil vinkle historien på, at han har en anden etnicitet end de fleste i Folketinget.